Foto’s: Talle beseer ná ontploffing in Pinetown(Foto: Verskaf) Altesaam 13 mense is beseer ná ’n chemiese ontploffing Dinsdag by ’n maatskappy in Pinetown in KwaZulu-Natal. Garrith Jamieson, woordvoerder van Rescue Care, sê die nooddienste en brandbestryders is tans op die toneel in Otto Volekweg in New Germany waar ’n groot brand ná die ontploffing uitgebreek het. Altesaam 13 mense het ligte tot ernstige beserings in die voorval opgedoen en is reeds na hospitale geneem. Brandbestryders spook in dié stadium nog om die vlamme te blus. Die taak word deur sterk wind bemoeilik. Otto Volekweg is tans vir verkeer gesluit. Dié voorval volg kort nadat ’n reuse-ontploffing Vrydagoggend by die Engen-raffinadery in die suide van Durban aangemeld is. (Foto: Verskaf)